Ngə́ madib yób nə́ mvəŋ təgě fə nɔŋ, ngə́ mabéndē nâ bitandág bí ndáman sí, ngə́ malóm mbada mənye á zāŋ áyɔŋ dáma, 14ngə́ áyɔŋ dámā lálōē dzwé dáma, lə́ dzɔ̄dí ábēn, ngə́ lə́ kogolan, á dzə́ŋə asú dáma, á kódó á bə̄bə̂ məzěn móé, mayi wóg á mə tɔá á yób, mə dzǔ ńsə́m wábán, mə dúgán mǎn kom sí dzābán[14]. 15A tádigi étɔ̄á dzī, mís mámā mə́ yô, məlɔ́ mámā mávōgolo é ngogolán yābɔban é vóm nyú. 16Amú éyɔŋ dzí mə̌ tɔ́b yǎ mə fúbū fə̄ é Ndá nyī nə́ dzwé dámā á tɔ̄bɔ̄ étēdē kɔ́m ésə; mís máma ai ǹnə́m wáma byâyi tɔbɔ étēde á ńtīē kɔ́m. 17Və ḿfág wóe, ngə́ wawulu ásū dáma, anə́ ḿból ésōā Dávid a ngáwulu, o bɔɔg é mam mə́sə mə ngábénde wa, o kálaga məmvéndé ai mətum[ 15] máma, 18mayi yə́m étɔá ńkúkúmá dzóe, anə́ ḿból mə̄ ngákag ésōā Dávid, nâ: “Ḿbɔ́g yǎ bod bóe ǎ yǐ kig dzə́man nə́ á dzóē Ísraɛ̂l.” 19Hədá ngə́ mī lúm mvús mǐ dzōge fə məmvéndé ai mə̄béndé máma yā mə̄ ngátə́le ósū wáán, mǐ ngakə syé bəzambá bə̄fə́ mǐ luugǔ fə̄ bɔ́, 20abǒg tē hḿ māyī mína tyé á sí dzama ényí mə̄ ngávə́ mínā, ńdɔ̄ fə̄ é Ndá yǎ mə̄ fúbú dzwé dáma nyí, mayi dzɔ woá óyǎb ai asú dáma mə bɔ̌ fə nâ é vəŋán ǹkaná ai ewoe lóe á zāŋ məyɔŋ mə́sə. 21É Ndá yǎ é nə̄ ńkənga nyí, é mod ósə ǎ yi dzɔ́ lod á mgbág a yi kám, nyé nâ: “Ású dzé Ńtondôbə a ngábɔ̄ é sí nyī ná, ai é Ndá nyī ná ?”[16] 22Bâyi nyé yalan nâ: “Amú bə́ ngádzoge Ǹtondôbə Zambá běsīá bábán yǎ á ngākúlī bɔ́ á ńnam Égîptɛn, amú bə́ kə lad ai bəzambá bə̄fə́, bə́ ngalugu bɔ́, bə́ ngəməŋě fə̄ bɔ́, ású tē ńdɔ á ngālóm bɔ̄ ámālá ásə̄ dí.